Jiisasnoŋ galeŋ meme qaa kokaeŋ jero,
“Niinoŋ qaa hoŋa tooŋ moŋ kokaeŋ iŋijowe mobu:
Tosianoŋ lama totoŋ uutanoŋ keubombaajoŋ nagunoŋ qaagoto,
sopa waleema kemejuti,
yoŋonoŋ mono kikekakasililiŋ ano yoŋgoro meme ejemba kolooju.
Moŋnoŋ nagunoŋ keuji,
iinoŋ lama yoŋoo galeŋgia kolooja.
Iinoŋ kouro nagu galeŋanoŋ ii iima nagu horoŋ muro kamaaŋ qaro lama yoŋonoŋ qaa aroya saanoŋ moma kotoŋkeju.
Galeŋgianoŋ aŋaa lamauruta oŋooma qagia qama uŋuano totoŋgia mesaoŋ saanoŋ seleeŋgeŋ kemakeju.
“Aŋaanoŋ lamauruta kuuya uŋuano totoŋgia mesaoŋ seleeŋgeŋ keŋgi iinoŋ jotamemegia kolooŋ wala keno qaa aroya moma kotojutiwaajoŋ gematanoŋ otaaŋ kemakeju.
Iyaŋgiaa galeŋgia saanoŋ otaaŋkejuto,
waba moŋnoŋ kaŋ qaro ii mende totooŋ otaawuya.
Waba yoŋoo qaa arogia mende moma kotojutiwaajoŋ mono jiriŋjiriŋ ama iwaajoŋ keeta togoŋ deembuya.”
Jiisasnoŋ qaa aasaŋgoya ii iŋijoroto,
qaa iikawaa kania mende moma asariŋ kiko qegi.
Kiaŋ.
Kiko qegi toroqeŋ yoŋoojoŋ kokaeŋ jero,
“Niinoŋ qaa hoŋa tooŋ moŋ kokaeŋ iŋijowe mobu:
Niinoŋ lama totombaa naguya koloojeŋ.
Noo gemananoŋ tuuŋ galeŋ kuuya wala kagiti,
iyoŋonoŋ kike ano yoŋgoro meme ejembaga koloogi.
Kaeŋ koloogitiwaajoŋ lama yoŋonoŋ ii mende moma kotoŋ oŋoma laligogi.
“Niinoŋ motooŋgo lama totombaa naguya koloojeŋ.
Daeŋ oŋonoŋ Anutuwo kotiiŋ laligowombaajoŋ jeŋ niwo qokotaaŋ laligojuti,
niinoŋ mono hamo qeŋ oŋombe letombuya.
Kaeŋ kolooŋ lama totoŋ uutanoŋ uma kamaaŋ seleeŋgeŋ kema nene gomaŋa moriaŋawo mokolooŋkebuya.
Yoŋgoro meme yoŋonoŋ naambaajoŋ kaŋkeju?
Yoŋonoŋ yoŋgoro meŋ nunuŋ tiwilaaŋ nonombombaajoŋ kaŋkeju.
Iwoi morota ambombaajoŋ qaago.
Niinoŋ iikaaŋa mende koloojeŋ.
Niinoŋ oŋo laaligo kombombaŋa mokolooŋ oyaŋboyaŋ laligowutiwaajoŋ kaŋ laligojeŋ.
Niinoŋ lama galeŋ awaa koloojeŋ.
Lama galeŋ awaanoŋ mono lamauruta yoŋoojoŋ ama laaligoya qeleema oŋombaa.
Moŋnoŋ lama toya mende kolooŋ tawaya mewutiwaajoŋgadeeŋ kaŋ tondu galeŋ koma oŋomakeji,
ii kokaeŋ:
Kasu kawalianoŋ karo iima lama oŋomesaoŋ unjurama keno kasu kawalianoŋ lama kisiyaeŋ meŋ iŋiŋ uŋuŋ mendeema oŋombaa.
Iinoŋ seleeŋgeŋga kaŋ sewaŋ memewaajoŋadeeŋ ‘Lama galeŋ koma oŋomaŋa,’
ii jetanoŋ jeŋ lama oŋoojoŋ majakaka mende moma telambelaŋ qaganoŋ tondu laligoŋ unjurama kembaa.
“Niinoŋ lama galeŋ awaa koloojeŋ.
Amananoŋ nii moma nono niinoŋ Amana moma muŋ laligojeŋ.
Iikawaa so niinoŋ neenaa lamauruna moma oŋombe yoŋonoŋ nii moma nomakeju.
Niinoŋ laaligona lamauruna oŋoojoŋ ama qeleema mesaomaŋa.
Noonoŋ lama tuuŋ tosia ii kaaŋagadeeŋ kolooŋ laligowuya.
Yoŋonoŋ lama totoŋ kokawaa toya mende laligojuto,
kileŋ noo qaa arona momakebuya.
Niinoŋ ii kaaŋagadeeŋ uŋuambe kawaa so kema kaŋkebuya.
Kanageŋ tuuŋa tuuŋa yoŋonoŋ kululuuŋ tuuŋ somata motooŋgo koloogi galeŋ motooŋgonoŋ galeŋ koma oŋono laligowuya.
Amanoŋ kokaembaajoŋa ama nii uutanoŋ jopagoŋ nomakeja:
Niinoŋ laaligona mesaoŋ mombo gbiliŋ laligoŋ umaŋa.
Ii Amawaa jaanoŋ sokonja.
Laaligona moŋnoŋ mende nuambaato,
ii neeno qeleema mesaomaŋa.
Amananoŋ jeŋ kotoŋ nono neeno laaligona qeleema mesaomaŋa ano iikawaa gematanoŋ mombo gbiliŋ laligoŋ umaŋa.
Ku-usuŋ kaaŋa ii noonoŋ eja.”
Jiisasnoŋ qaa ii jerotiwaajoŋ ama Juuda jotamemeya yoŋoo batugianoŋ niinoŋgiinoŋ mombo kolooro.
Yoŋoonoŋga mamaganoŋ kokaeŋ jegi,
“Omenoŋ uutanoŋ kemerota laligoŋ kaamaa anja.
Mono naambaajoŋ qaaya mobonaga?
Mono mesaowoŋa.”
Tosianoŋ jegi,
“Qaa kaaŋa ii kokojinjiŋ ejawaa qaa kaaŋa qaago.
Omenoŋ mono jaagoo ejemba yoŋoo jaagia nomaeŋ metoonaga?”
Kaeŋ amigi.